Tabariškių dvaras

Tabariškių dvaras – dvaras, esantis Tabariškėse, Turgelių seniūnijoje, Šalčininkų rajono savivaldybėje. Dvaro sodybos fragmentai – rytiniame pakraštyje: kumetyno, svirno liekanos.

Istorija 
Pirmą kartą dvaras minimas XVI a.. XVII a. pab. jį nusipirko Abdank herbo bajoras Jeronimas Skarbek–Važinskis (Hieronim Skarbek–Ważyński). LDK raštininkas Mykolas Skarbek–Važinskis įkurdino čia karmelitus vienuolius, 1770 m. pastatė medinę Šv. arkangelo Mykolo bažnyčią. Ji perstatyta 1870 m. Tai viena įdomesnių Lietuvos medinių barokinių bažnyčių. Bebokštė, pagrindiniame fasade akcentuotas aukštas lankstyto silueto frontonas, kuris ir suteikia bažnyčiai barokinę išvaizdą. Barokas ypač ryškus bažnyčios interjere. Puošnus didysis altorius su angelų skulptūromis ir karmelitams artimu Švc. Mergelės Marijos Škaplerienės paveikslu (XVIII a.). Bažnyčioje yra daugiau senų, vertingų paveikslų. Vertingiausias iš tapybos darbų – Kristaus atvaizdas su nendre. Bažnyčioje galima pamatyti šventovės fundatoriaus Mykolo Skarbek–Važinskio (mirė 1774 m.) portretą. Mirė bevaikis. Tabariškių dvarą užrašė sūnėnui Antanui Važinskiui, kuris taip pat neturėjo vaikų. Bažnyčioje yra Antano Važinskio (mirė 1832 m.) ir jo žmonos Barboros Važinskienės (mirė 1830 m.) memorialinės lentos iš marmuro. Po A. Važinskio mirties dvarą valdė jo brolis Ignotas Važinskis, turtingiausias giminėje. Jis, arba jo sūnus Martynas, apie 1815 m. pastatė dvaro rūmus, kurie iš toli švietė keturių kolonų portiku – buvo klasicistiniai. Šalia stovėjo oficina, atokiau – labai didelė klėtis su kolonomis.

XIX a. Tabariškių dvare lankėsi Vladislovas Sirokomlė, kuris kasinėjo pilkapius, buvusius netoliese, prie Merkio upės. Paskutiniu Tabariškių valdytoju buvo Juozapas Skarbek–Važinskis (1879-1930).

Dvaras nukentėjo dar per pirmąjį pasaulinį karą, sunyko po antrojo pasaulinio karo.

Dvaro nuotraukos iki Antrojo pasaulinio karo

Tabariškių dvaro svirnas 
Išlikęs dvaro svirnas (past. XIX a. I pus.) – stačiakampio tūrio, dviejų aukštų, priekiniame fasade per abu aukštus – atviros galerijos, kokybiškai pastatytas, puošni priesvirnio apdaila, daug gražių autentiškų detalių. Svirnas naudojamas, bet neprižiūrimas ir sparčiai nyksta.

Šaltiniai 

Tabariškės
Šalčininkų rajono dvarai